Presidenti Bush: SHBA, të vendosura t’i japin fund konfliktit midis Izraelit dhe grupit Hezbollah
Por Presidenti theksoi përsëri se një armëpushim i menjëhershëm, pa kushte, nuk do t’i jepte fund gjakderdhjes
Presidenti Bush tha se Shtetet e Bashkuara po punojnë intensivisht për t’i dhënë fund gjakderdhjeve. Ai tha se po e ndjek situatën nga afër dhe po punon për arritjen e një armëpushimi që do të zgjasë. Presidenti i bëri këto komente në Majami të Floridës, ku u shkëput për pak çaste nga fjalimi i përgatitur më parë për gjendjen e ekonomisë së vendit, për t’u ndalur tek konflikti në Lindjen e Mesme. Ai tha se do të bisedojë sot me Sekretaren e Shtetit Kondoliza Rajs, e cila po kthehet në Uashington nga rajoni, një ditë pasi Izraeli bombardoi një fshat libanez, duke lënë dhjetra civilë të vrarë. Incidenti u bë shkas që të shtoheshin thirrjet nga komuniteti ndërkombëtar për një armëpushim të menjëhershëm. Gjatë fjalimit të tij, Presidenti nuk e përmendi drejtpërdrejt sulmin e Izraelit, por ai theksoi se në të dyja anët e kufirit izraelito-libanez, shumë njerëz po humbin jetën. Por Presidenti Bush theksoi përsëri se një armëpushim i menjëhershëm, pa kushte, nuk do t’i jepte fund gjakderdhjes. Ai theksoi se do të punojë për një zgjidhje më të përgjithshme, përfshirë mbështetje për qeverinë demokratike të Libanit, dërgimin e një force ndërkombëtare dhe dhënien fund të mbështetjes rajonale për terrorizmin. Presidenti e mbrojti me forcë qëndrimin e tij, duke thënë se kriza e tanishme është pjesë e një lufte më të gjerë midis forcave të lirisë dhe forcave të terrorit. Po sot, gjatë një takimi me drejtues biznesi amerikano-kubanë në Majami, Presidenti tha se Këshilli i Sigurimit i OKB-së duhet të trajtojë rrënjët e problemit. Në se kjo ndodh, tha ai, populli libanez dhe ai izraelit do të jetojnë në paqe.//lk